
Két korszak határán. A hivatalviselő elit prozopográfiai vizsgálata Somogy vármegyében 1808 és 1830 között

Az ezredforduló óta megélénkültek a vármegyei tisztviselőkel foglalkozó mélyrehatóbb kutatások. E dolgozat egyrészt ezek folytatásaként szolgál, másrészt önálló problémafelvetésként koherens narratívát kíván nyújtani az 1810–1820-as évek hivatalnoki világáról a prozopográfia módszertana segítségével. Vizsgálatom célja a vármegyei hivatalviselő elit megragadása annak mezo- és mikroszintű cselekvési környezetében, olyan kutatói kérdések mentén, mint: hogyan alakultak át a tisztviselőkkel szemben támasztott elvárások; milyen hivatali előzményekkel, birtokosi háttérrel kellett rendelkezniük a megválasztott hivatalnokoknak? Konklúzióként megállapítottam, hogy a hivatali előzmények megléte minden korábbinál fontosabbá vált a főbb méltóságok betöltése kapcsán, miközben a tisztikart az előzőekben jellemző nagybirtokosi túlsúllyal szemben egyre inkább a jómódú középbirtokosság (bene possessionati) dominálta. Bár a szöveg főként csupán Somogyra összpontosít, annak egyes szakaszai, megállapításai túlmutatnak a vármegye határain.



